Advokaten til Dagfinn Berg som har valgt å saksøke staten, mener offentliggjøring av skattelistene kan være brudd på menneskerettighetene.

En feil gjorde at Dagfinn Berg ble oppført med halvannen million mer i inntekt, og dermed havnet han på en tredjeplass på formuetoppen i Lindås kommune. Hans lokale skattekontor lovet at tabben skulle bli rettet opp innen kort tid, men Berg står fremdeles oppført med 3,4 millioner kroner i inntekt når den reelle inntekten var rundt 1,5 millioner kroner.

– Jeg opplevde dette som et overgrep, og synes ikke det var noe morsomt at jeg skulle bryske meg på ligningstoppen, sier Berg til tv2nyhetene.no.

Les også: Norges nest rikeste tjente ingen ting

Saksøker staten

I intervjuet med tv2nyhetene.no erklærte Berg krig mot norske skattemyndigheter. Nå følger han opp og saksøker staten for krenkelse av menneskerettighetskonvensjonen artikkel 8.

– Vår klient opplever offentliggjøringen av skattelistene som en krenkelse av hans privatliv. Vi krever en dom og kjennelse på at det er riktig, sier advokat Christian N.A. Håvik Wedler til tv2nyhetene.no.

Les også: Derfor får de 0,- i inntekt

Han understreker at norske skattemyndigheter går lengre enn noe annet europeisk land i offentliggjøringen av skattelistene, og mener det kan være brudd på Den europeiske menneskerettighetskonvensjonen (EMK).

– Dette er et særdeles vanskelig spørsmål, og det er uenighet blant ekspertene om dette, sier Håvik Wedler og utdyper:

– Lister på skattekontoret kan være lovlig, skattekontorets nettjeneste kan være ulovlig og at skatteetaten selger denne informasjonen til media kan også være ulovlig. Dette må vurderes hver for seg.

Håper på seier

Håvik Weider mener det ikke er usannsynlig at Berg vinner saken mot staten.

– Jeg har håp om å vinne saken. Hvis det blir slått fast at offentliggjøring av skattelistene er et brudd på EMK, kan det hende at skattelistene ikke vil bli offentliggjort lengre, men foreløpig er det bare spekulasjon, sier han.

Les også:Dette tjener de på dine bøter

– Min kamp mot skattelistene

Etter Berg oppdaget at ligningen var feil satte han inn en kunngjøring i Bergens Tidene for å opplyse om feilen.

– Jeg kan alltids finne meg i at alt fra misfornøyde kunder til journalister kan si feil om meg, men ikke at skattedirektoratet sprer falsk informasjon om min person, sier Berg og legger til:

– Dette er min kamp mot skattelistene. Jeg har mistet all tillitt. Det minste man kan forlange er at det er korrekt.

Berg ble overrasket over at man kunne se hvem som hadde hatt en økning og nedgang i inntekt hvis man søkte i skattelistene på nett.

– Jeg gikk inn for å sjekke meg selv på skattelistene, og så at noen hadde pil opp som viste en økning og noen hadde pil ned. Og så oppdaget jeg at noen hadde en rød stjerne som betyr at de har dødd. Det synes jeg var usmakelig, sier Berg.